作者:白居易
標題:秋寄微之十二韻
內容:娃館松江北，稽城浙水東。屈君為長吏，伴我作衰翁。旌旆知非遠，煙雲望不通。忙多對酒榼，興少閱詩筒。淡白秋來日，疏涼雨後風。餘霞數片綺，新月一張弓。影滿衰桐樹，香凋晚蕙叢。饑啼春穀鳥，寒怨絡絲蟲。覽鏡頭雖白，聽歌耳未聾。老愁從此遣，醉笑與誰同。清旦方堆案，黃昏始退公。可憐朝暮景，銷在兩衙中。